정조 19년
乙卯二月二十八日辰時上御誠正閣大臣備局堂上引見入侍時右副承旨金載翼假注書柳遠鳴事變假注書任厚常記注官曺亨壽安經心左議政兪彦鎬行司直金持默李得臣吏曹判書尹蓍東行司直李秉鼎兵曹判書沈煥之行副司直李敬懋李漢豐徐龍輔副校理申大尹以次進伏訖上曰掌令申溆若未陞品以申大尹爲掌令先入侍後謝恩笏記持入可也上曰大臣進前彦鎬進伏曰日間聖體若何上曰一樣矣彦鎬曰王大妃殿氣候何如上曰一樣矣彦鎬曰惠慶宮氣候何如上曰一樣矣彦鎬曰此江華留守曺允大狀啓也以爲臣營將卒每朔支放及所屬井浦鐵串兩堡別將以下隨率等給代料米以新捧元餉米耗條中取用而昨年因朝令停退故耗條不足爲三百八十八石零在前停退之年以舊耗中取用自是前例請令廟堂稟旨分付矣江都將卒支放及兩堡給代料米或値餉穀停退之年則其不足之數以舊耗中取用自是本營已例依狀請施行何如上曰依爲之出擧條彦鎬曰此全羅監司李書九狀啓也以爲新智島虛留各穀二千三百三十五石零內租五百石先自地方官收捧其餘各穀一千七百三十五石零內米租五百七石零有可捧者置之當捧秩而及今督捧其勢末由不得已依他新還例許令停退以爲待秋準捧之地外此各穀一千三百二十八石零皆在年久無處指徵今若遍徵則殘鎭數百餘戶擧將難保到今事勢萬無準捧之路請令廟堂稟旨矣各邑鎭虛留之年久而指徵無處者每因道臣狀請自朝家輒旋曠蕩之典德意甚盛而實效終邈適足以啓倖容奸徒令國穀耗縮者誠爲近來難支之弊此則似難許施分付道臣嚴飭地方官與該鎭將從便商量逐年分排以爲準捧之地米租五百七石零之依他新還例姑令停退待秋準捧事依狀請施行何如上曰依爲之年前亦有道內似此處蕩滌之例如果指徵無處則更令道伯指陳實狀可也出擧條彦鎬曰頃因京畿御史洪樂游書啓水原豐德弊瘼條件令道臣一一釐正後狀聞之意覆奏行會矣卽見京畿前監司徐龍輔狀啓則以爲水原府陞爲分司之後穀簿都會所之仍管專出於爲府吏沾漑之地而其所掣礙實爲多端以他官長官邑移定擧行豐德禁御軍所受江都留餉則春受秋納越海往來最爲切骨之疾痼兩營餉還勿許俵給俾除疊受之弊衍慶寺凋弊之狀誠如繡啓所論矯救之方尤宜軫念官隷供給之弊已令本邑嚴飭痛禁而內需司所納麻鞋細繩粘米粟糖等屬在本司不過無用之微物在本寺實爲難支之痼瘼量宜蠲減事請令廟堂稟旨分付矣華城陞府之後京畿穀簿都會宜卽移定于他邑而尙今遷就事體未安爲弊多端而又不足爲府吏沾漑之資則卽速變通在所不已分付道臣穀簿都會官定送于他長官豐德府禁御軍之江都米受食誠爲偏苦之弊邑牒道啓皆請變通然江都之設置禁御兩倉分糴于屬邑散在之當該軍兵者不但豐德一邑而一年再次越海艱苦之弊亦必同然今因御史書啓有此詢瘼之擧而江都事情旣未詳悉軍餉糶糴亦係體重分付道臣往復于江都守臣爛商處置後狀聞施行恐合事宜衍慶寺傳屬難支之弊年年益甚繡啓道狀一辭陳請官隷作弊旣自本邑痛禁而內需司納四件物種需用無緊爲弊甚大依狀請量宜減給之意分付內需司何如上曰依爲之出擧條上敎龍輔曰江都還穀之分給凡幾處龍輔曰豐德通津金浦長湍等處矣彦鎬曰昨以觀象監惠民署提調相換事當該政官陳疏自劾至請還收矣當初單子之入啓也臺論方張而喉院無一言捧入大乖惟允之體當該承旨從重推考何如上曰依爲之出擧條彦鎬曰昨因憲府監察茶時啓辭只命憲臺之牌招而政院不察混與諫院而出牌旋又召還其捧牌之下隷擧措顚倒事體未安當該承旨罷職何如上曰依爲之承宣固有所失臺臣之隨牌出門自道上徑歸亦難免損體旣有合啓則無時肅拜無所拘掣則無端還歸去就郞當當該臺臣從重推考可也出擧條上曰政院何若是不善擧行也載翼曰昨日臺諫落點時有憲臺出牌之下敎而矇然未察混同出牌矣上曰當該承旨誰也載翼曰臣爲該房矣上曰他承旨入侍出榻敎厚常承命出與同副承旨李肇源偕入進伏上曰當該注書兼春秋事過後竝拿處出榻敎上曰諸宰進前持默進伏曰園幸回鑾後中旬當爲設行而見今木儲行用條亦爲不足在前如此之時封不動中有筵稟取用之例今番依前取用何如上曰依爲之出擧條敬懋曰本局中旬賞格先以沁都仙源庫封不動木取用事頃已筵稟蒙允而其所充補之道未及定奪矣下詢大臣處之何如上曰令廟堂考例稟處可也出擧條煥之曰上號陳賀時親進箋文書寫官自承文院書啓判下以取考各年前例令該曹分等施賞爲敎矣各年前例該曹施賞無可考之例自本衙門有待窠付料之例今亦依近例爲之乎敢此仰達矣上曰依爲之出擧條煥之曰園幸回鑾後禁軍中旬當與各軍門一體設行而一軍色所貯財力近甚罄虛無以策應在前中旬時賞格每以二軍色所儲錢木隨所入筵稟取用今亦依此爲之何如上曰依爲之出擧條上曰臺臣進前大尹進伏曰噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法上曰不允出擧條大尹曰權裕再疏鄭昌順三字明入其中而入啓之後刀擦墨沫頒布之本無痕沒跡殿下雖急於庇覆豈可於公車文字刪削句語不念國體之有損後弊之無窮乎昌順附麗奸賊恣其毒性潛構暗煽最稱腹心奸賊凶言逆節之爛漫參涉一世之所共指點也如此憯慝之類不可掩置於搢紳之列請鄭昌順爲先施以削職之典上曰不允出擧條大尹以徐鼎修事發端上曰朝家刑政卽弦韋也昨以此事已有所諭而自鳴之徐鼎修比於鄭昌順之律名反重其時墨抹也鄭昌順之本事雖不知如何而至於徐鼎修似此題目不可矣蓋鼎修則曾有筵席之奏又有自鳴之疏而今此連啓豈不斑駁乎大尹曰其前則有罪矣上曰然則周易之革卦無所取義耶人而革面革心之後更何深論也大尹曰權裕以疎逖之蹤能陳疏先討而鼎修則不先嚴討乃於權裕疏再出而姓名彰露之後始爲自鳴豈可無罪乎上曰若以自鳴爲罪案則殆近於以絶來蘇之望臺臣可謂太刻矣上曰古人有早入孫吳晩逃佛老勇撤皐比等事此亦可謂日遷善矣大尹曰權裕疏出後人皆不知鼎修獨知以此觀之難免其罪臣之此啓特賜允從實好矣上曰臺臣此言亦失言矣旣未畢陳直請允從豈非矢體乎臺臣就坐可也上曰掌令申大尹推考出榻敎大尹曰臣於見職豈有一分堪承之望而適値瀛館之在直次對有命隨衆登筵遽承掌憲特除之命至有先入侍後謝恩之敎臣逃遁不得冒沒承膺乃於傳啓之際以徐鼎修懲討事未及結語誨責備至臣滿心慙恧惶汗浹背噫彼徐鼎修之疏何不於被論之前早卽發告而至以窘遁之辭末乃陳章以爲自鳴之計者豈可以中路歸正有所容恕哉且臣於柏府曾經亞憲揆以公格勢難行公以此以彼不可仍冒請命遞斥臣職上曰依啓出擧條上曰啓已停矣臺臣出去可也大尹先退彦鎬曰掌令申大尹傳啓之際末端事無論停連宜有指一仰對而旣不別白旋卽避嫌大失臺體罷職何如上曰生疎所致推考可也出擧條彦鎬曰今番吏曹隨駕單子以次堂擧行事爲敎此固出於軫念吏判之離親情私而聞吏判言則今年異於他年且以昔日宮官不得隨駕實爲悵缺云矣上曰如可陪從則豈非便好而七八日往還之間得無難於離其親側耶吏判進前奏對可也蓍東進伏曰臣母之筋力雖年年減損而今姑安過今番隨駕臣竊願參矣上曰然則隨駕單子改付標可也上曰明日出榜云耶彦鎬曰例於終場第二日出榜似於明日榜出矣上曰藝文提學進前秉鼎進伏上曰箋文已構成乎秉鼎曰纔已撰成矣上曰然則入送內閣明日榜出後榜目卽爲修正入啓卿與泮長入監印所卽出而卿家之履歷年歲詳錄領相亦須詳錄而箋文若撰成送于內閣之意預通于領相可也上曰卿與領相家外又有舊榜中人子孫之發解者耶秉鼎曰尹東暹之孫善基發解云而此外則臣未聞矣上曰當該承旨從重推考出榻敎命諸宰先退命肇源書傳敎曰是年孺慕何以少展大抵情之勢處禮亦寓焉何論其無於例乎今予之是年一分展慕在於應爲大享之外月一躬將而來月望間當値園幸矣再明日詣景慕宮齋宿行朔祭俟祭畢還詣眞殿親行朔焚香奉審展拜令儀曹知悉路由日瞻門而侍衛則竝與別雲劍五衛將武兼除之只以兵曹摠府宣傳官入直人爲之軍兵則御將率外營入直步軍環衛其餘不緊陪從一切除之事分付命退諸臣以次退出